Spoločnosť Genoa Color Technologies predstavila nový koncept konštrukcie LCD displejov, ktorý umožní dosiahnutie širšieho spektra farebnosti. Podľa odborníkov sú tri základné farby nedostatočné a porkývajú iba 55 percent vidieteľného farebného spektra.
Nároky používateľov na kvalitu zobrazovania neustále narastajú. Preto nastal čas na zmenu a výrobcovia zobrazovacích panelov by mali pochopiť, že tri základné farby sú skôr ekonomickým riešením ako technológiou ktorá sa bude používať i v budúcnosti. Pre dosiahnutie špičkového výsledku je omnoho lacnejšie použiť doplnkové základné farby, ako objemnými investíciami neustále zdokonaľovať technológiu, ktorá sa raz stane minulosťou.
Vývojári spoločnosti Genoa sprístupnili pre verejné použitie novú technológiu, ktorá základný RGB model dopĺňa do dva doplnkové odtiene Y a C, čiže žltú a azúrovú. Drobnou úpravou zobrazovania je tak možné dosiahnuť až 80 percentné porkytie vidieteľného farebného spektra a súčasne dosiahnuť zvýšenie jasu LCD displejov.
S prechodom na 5 farebný základný model súvisí i potreba nových algoritmov, ktoré zaistia správnu interpretáciu farieb, ako aj zobrazovanie dnešných štandardov pre uchovávanie digitálneho videa - formáty ako DVD, MPEG2 či DVB sú reprodukovateľné v novej farebnej schéme bez nutnosti úprav záznamov. Spoločnosť preto vypracovala kompletné know-how a nazvala ho ColorPeak. Základom je odvodiť pre každý bod z jeho základných charakteristík RGB/YCbCr nové farebné podanie.